Peder Balke
Store norske leksikon,Kunst og estetikk,Bildende kunst,Kunsthistorie,Norsk bildende kunst fra 1800-1945
Peder Balke var en norsk maler. Han begynte som bygdemaler, men kom i 1827 inn på Den kongelige tegneskole i Christiania og studerte i 1829–1833 på akademiet i Stockholm under Carl Johan Fahlcrantz.
De voldsomme inntrykkene fra en reise i Nordland og Finnmark i 1832 bearbeidet han i de følgende år, med et malerisk høydepunkt i 1860-årene, i visjonære naturscenerier med en sterk dramatisk nerve og utført i en begrenset fargeskala med en teknisk virtuositet av utpreget dekorativ karakter. Av betydning ble et opphold i Dresden i 1836 og i 1843–1844 hos J. C. Dahl. Han besøkte også St. Petersburg (1841), og oppholdt seg i 1846–1847 i Paris, hvor kong Ludvig Filip bestilte 30 nordnorske motiver av ham til Versailles. Februarrevolusjonen hindret imidlertid bestillingen.Etter et besøk i London slo han seg ned i Christiania i 1850 og tok etter hvert også opp sosialt arbeid. Alt i 1842 hadde han tatt initiativet til å få Stortinget til å bevilge kunstnerstipendier. På arbeidermøtet (Lilletinget) 1851 kom han med forslag om en pensjonsordning fra fylte 55 år for alle lønnsarbeidere og tjenestefolk, men Stortinget henla forslaget både da og i 1869. Han arbeidet også ivrig for bebyggelsen av strøket omkring Industrigata i Christiania, Balkeby.Balke er representert i Nasjonalmuseet/Nasjonalgalleriet med 14 bilder, i Trøndelag Kunstgalleri med fire og i Bergen Kunstmuseum samt i Oslo Bymuseum med veggbilder fra Thor Olsens gård i Dronningens gate 16 i Oslo. Flere gårder på Toten har bevart dekorasjoner av ham. Balke er også representert som en del av den skandinaviske samlingen i Musée du Louvre, Paris. Les mer i Store norske leksikon Peder Balke i Norsk biografisk leksikon Peder Balke i Norsk kunstnerleksikon norsk kunsthistorie Litteratur Alsvik, Henning: "Peder Balkes kunst" i Kunst og kultur 38 (1955), 229-52 Balke, Peder: "Peder Balkes selvbiografi, meddelt v. Harry Fett" i Kunst og kultur9 (1921), 65-122 Kirkeby, Per og Marit Lange: Peder Balke: Trick, depth and game, 1996. Kværne, Per og Magne Malmanger: Un peintre norvégien au Louvre: Peder Balke (1804-1887) et son temps, 2006.